62018CJ0263_RES
Kohtuasi C‑263/18
Nederlands UitgeversverbondjaGroep Algemene Uitgevers
versus
Tom Kabinet Internet BV jt
(eelotsusetaotlus, mille on esitanud rechtbank Den Haag)
Euroopa Kohtu (suurkoda) 19. detsembri 2019. aasta otsus
Eelotsusetaotlus – Autoriõiguse ja sellega kaasnevate õiguste teatavate aspektide ühtlustamine infoühiskonnas – Direktiiv 2001/29/EÜ – Artikli 3 lõige 1 – Üldsusele edastamise õigus – Kättesaadavaks tegemine – Artikkel 4 – Levitamisõigus – Lõppemine – E‑raamatud – „Kasutatud“ e‑raamatute virtuaalturg
Õigusaktide ühtlustamine – Autoriõigus ja sellega kaasnevad õigused – Direktiiv 2001/29 – Autoriõiguse ja sellega kaasnevate õiguste teatavate aspektide ühtlustamine infoühiskonnas – Eesmärk
(Euroopa Parlamendi ja nõukogu direktiiv 2001/29, põhjendused 2, 4, 5, 9 ja 10 ning artikli 3 lõige 1 ja artikli 4 lõige 1)
(vt punktid 46–48)
Õigusaktide ühtlustamine – Autoriõigus ja sellega kaasnevad õigused – Direktiiv 2001/29 – Autoriõiguse ja sellega kaasnevate õiguste teatavate aspektide ühtlustamine infoühiskonnas – Üldsusele edastamine – Mõiste – E‑raamatu veebist allalaadimise teel üldsusele alaliseks kasutamiseks pakkumine – Hõlmamine – Liikmesriigi kohtu teostatav kontroll
(Euroopa Parlamendi ja nõukogu direktiiv 2001/29, põhjendus 23 ja artikli 3 lõige 1)
(vt punktid 49, 61–66, 68–72 ja resolutsioon)
Kokkuvõte
Kasutatud e‑raamatu müümine veebisaidi kaudu kujutab endast üldsusele edastamist, milleks on vaja autori luba
Euroopa Kohtu suurkoda otsustas 19. detsembri 2019. aasta kohtuotsuses Nederlands Uitgeversverbond ja Groep Algemene Uitgevers (C‑263/18), et e‑raamatu veebist allalaadimise teel üldsusele alaliseks kasutamiseks pakkumine on hõlmatud mõistega „üldsusele edastamine“ autoriõigust käsitleva direktiivi 2001/29 (
1
) tähenduses.
Madalmaade kirjastajate huve kaitsvad ühingud Nederlands Uitgeversverbond (edaspidi „NUV“) ja Groep Algemene Uitgevers (edaspidi „GAU“) on esitanud rechtbank Den Haagile (Haagi esimese astme kohus, Madalmaad) hagi, milles nad muu hulgas paluvad keelata äriühingul Tom Kabinet teha tema veebisaidil loodud „lugemisklubi“ liikmetele kättesaadavaks e‑raamatuid või neid raamatuid reprodutseerida. NUV ja GAU väidavad, et see tegevus rikub autoriõigust, mis nende ühingute liikmetel on nimetatud e‑raamatute suhtes. Nad väidavad, et Tom Kabinet, kes pakub lugemisklubis müügiks „kasutatud“ e‑raamatuid, edastab neid raamatuid üldsusele, selleks luba omamata. Tom Kabinet väidab vastu, et selline tegevus on hõlmatud levitamisõigusega, millele tulenevalt eespool viidatud direktiivist kohaldatakse lõppemise reeglit, kui õiguse omaja on asjasse puutuva objekti – antud juhul e‑raamatu – liidus müünud või kui see on müüdud tema nõusolekul. Ta leiab, et see reegel tähendab, et NUV‑l ja GAU‑l ei ole pärast kõnealuste e‑raamatute müüki enam ainuõigust lubada või keelata neid raamatuid üldsusele levitada.
Euroopa Kohus asus seisukohale, et e‑raamatu veebist allalaadimise teel alaliseks kasutamiseks pakkumine ei ole hõlmatud direktiivi 2001/29 artikli 4 lõikes 1 osutatud „üldsusele levitamise“ õigusega, vaid hoopis selle direktiivi artikli 3 lõike 1 tähenduses „üldsusele edastamise“ õigusega, mille lõppemine on tulenevalt selle artikli lõikest 3 välistatud.
Selle seisukoha põhjendamiseks tuletas Euroopa Kohus eelkõige Ülemaailmse Intellektuaalomandi Organisatsiooni (WIPO) autoriõiguse lepingust, mis on nimetatud direktiivi lähtekoht, ja selle direktiivi ettevalmistavatest materjalidest, et liidu seadusandja soovis, et see õiguse lõppemise reegel oleks kohaldatav ainult selliste materiaalsete esemete nagu materiaalsel kandjal olevad raamatud levitamisele. Seevastu, kui seda õiguse lõppemise reeglit kohaldataks e‑raamatutele, võiks see õiguste omajate huvi saada oma teoste eest asjakohast tasu kahjustada palju enam kui materiaalsel kandjal olevate raamatute puhul, sest erinevalt materiaalsel andmekandjal olevatest raamatutest ei kulu e‑raamatute immateriaalsed digikoopiad kasutamisel ning seega asendavad võimalikul kasutatud raamatute turul uusi eksemplare ideaalselt.
Mis täpsemalt puudutab mõistet „üldsusele edastamine“, siis märkis Euroopa Kohus, et seda tuleb mõista laias tähenduses ja see hõlmab teose igasugust edastamist üldsusele, kes ei viibi paigas, kust teost edastatakse, nagu ka teose sellist edastamist või vahendamist kaabli või kaablita vahendite kaudu. Sellesse mõistesse on liidetud kaks kumulatiivset koostisosa, nimelt teose edastamise toiming ja selle teose edastamine üldsusele.
Esimesena nimetatud koostisosa kohta ilmneb direktiivi 2001/29 ettepaneku seletuskirjast, et „otsustav toiming seisneb teose üldsusele kättesaadavaks tegemises ehk seega selle üldsusele ligipääsetaval saidil pakkumises, mis eelneb tegelikule nõudmisel edastamise etapile“, ja „[o]luline ei ole, kas isik on teose tegelikult alla laadinud või mitte.“ Seega leidis Euroopa Kohus, et teose „edastamiseks“ tuleb pidada teose kättesaadavaks tegemist igaühele, kes registreerib end lugemisklubi veebisaidil, ilma et oleks vaja, et see isik seda võimalust kasutaks, laadides e‑raamatu sellelt veebisaidilt tegelikult alla.
Teisena nimetatud koostisosa puhul tuleb arvesse võtta mitte ainult nende isikute arvu, kellele sama teos on üheaegselt kättesaadav, vaid ka seda, mitmele neist on see teos üksteise järel kättesaadav. Käesoleval juhul leidis Euroopa Kohus, et nende isikute arv, kes võivad selle lugemisklubi platvormi kaudu samale teosele üheaegselt või järjestikku ligi pääseda, on suur. Seetõttu, kui eelotsusetaotluse esitanud kohtu kõiki asjasse puutuvaid tegureid hõlmav kontroll seda kinnitab, tuleb kõnealust teost käsitada üldsusele edastatuna.
Euroopa Kohus otsustas veel, et üldsusele edastamiseks kvalifitseerimiseks peab kaitstud teose edastamine toimuma senikasutatust erineva tehnilise vahendi abil või olema suunatud uuele üldsusele, see tähendab üldsusele, kellega autoriõiguse omaja oma teose algseks üldsusele edastamiseks luba andes ei arvestanud. Kuna käesoleval juhul kaasneb e‑raamatu kättesaadavaks tegemisega üldjuhul kasutuslitsents, mis annab selle e‑raamatu alla laadinud kasutajale ainult õiguse seda raamatut oma seadmest lugeda, tuleb asuda seisukohale, et selline edastamine, millega tegeleb äriühing Tom Kabinet, on suunatud üldsusele, kellega autoriõiguse omaja ei ole arvestanud, ja seega uuele üldsusele.
(
1
)	Euroopa Parlamendi ja nõukogu 22. mai 2001. aasta direktiiv 2001/29/EÜ autoriõiguse ja sellega kaasnevate õiguste teatavate aspektide ühtlustamise kohta infoühiskonnas (EÜT 2001, L 167, lk 10; ELT eriväljaanne 17/01, lk 230).